
Për miratimin e procedurës dhe të procesverbaleve, që do të plotësohen nga përfaqësues të policisë së shtetit dhe të bashkive/njësive bashkiake/komunave, për rastet e fëmijëve të gjetur dhe të fëmijëve të paregjistruar në gjendjen civile

Në zbatim të nenit 102  pika 4 të Kushtetutës së Republikës së Shqipërisë, të ligjit nr.9749, datë 4.6.2007 “Për Policinë e Shtetit”, të ndryshuar, pikës 1, 2, 3 të nenit 40, pikës 2 dhe 7 të nenit 41 të ligjit nr.10 129, datë 11.5.2009 “Për gjendjen civile”, me propozim të Drejtorisë së Përgjithshme të Gjendjes Civile,


Udhëzoj:

1. Përfaqësuesi i bashkisë/njësisë bashkiake/komunës dhe punonjësi i Policisë së Shtetit, të cilët duhet të përcaktohen më parë nga titullari përkatës, kur konstatojnë sipas rastit:
a) fëmijë, të cilët janë të pajisur me “certifikatën e asistencës në lindje”/“procesverbalin e hartuar në kohën e lindjes”, por që për shkaqe të ndryshme nuk janë të regjistruar dhe nënat e tyre i kanë lënë nën kujdesin e të afërmve;
b) fëmijë të lindur dhe të pajisur me dokumentacion, por që nuk janë regjistruar në kohë për arsye subjektive;
c) fëmijë të gjetur, të paregjistruar, të cilët nuk janë të pajisur me dokumentacion, “certifikatën e asistencës në lindje”/“procesverbalin e hartuar në kohën e lindjes”; duhet të hartojnë menjëherë procesverbalin dhe të ndjekin regjistrimin e fëmijës në zyrën e gjendjes civile, nën juridiksionin territorial të së cilës është gjetur/deklaruar si i paregjistruar fëmija.
2. Përfaqësuesi i bashkisë/njësisë bashkiake/komunës dhe punonjësi i Policisë së Shtetit që kanë gjetur/konstatuar rastin, bëjnë dokumentimin e tij, sipas përcaktimeve në pikën 1/a., b., c., duke plotësuar përkatësisht formularin tip Mod.1/Mod.2  Mod.3 në tri kopje.
3. Secili përfaqësues krijon dosjen përkatëse, në të cilën përfshihen:
- kopja e procesverbalit;
- asistenca e lindjes, apo çdo dokument që mund të disponojë i interesuari sipas rastit;
- foto të çastit të gjetjes së fëmijës.
4. Përfaqësuesi i bashkisë/njësisë bashkiake/komunës dhe punonjësi i Policisë së Shtetit, si dhe pala e interesuar nëse ka, së bashku me fëmijën, paraqiten para nëpunësit të shërbimit të gjendjes civile për të bërë deklarimin e lindjes së fëmijës pas plotësimit të praktikave, sipas përcaktimeve në pikën 1:
a) për rastin e përcaktuar në pikën 1.a., do të plotësohet procesverbali Mod.1, të cilit i bashkëlidhet “certifikata e asistencës në lindje”/“procesverbali i hartuar në kohën e lindjes”, që disponojnë të afërmit e fëmijës;
b) për rastin e përcaktuar në pikën 1.b., do të plotësohet procesverbali Mod.2., të cilit i bashkëlidhet “certifikata e asistencës në lindje”;
c) për rastin e përcaktuar në pikën 1.c të këtij udhëzimi, do të plotësohet procesverbali Mod.3., të cilit i bashkëlidhet “raporti mjekësor”, i plotësuar nga mjeku i zonës ku është gjetur fëmija.
5. Nëpunësi i zyrës së gjendjes civile zbaton rast pas rasti të gjitha procedurat e parashikuara në ligjin nr.10 129, datë 11.5.2009 “Për gjendjen civile”, për këto kategori fëmijësh dhe për çdo akt të mbajtur njofton Drejtorinë e Përgjithshme të Gjendjes Civile.
6. Për zbatimin e këtij udhëzimi ngarkohen Drejtoria e Përgjithshme e Gjendjes Civile, kryetarët e bashkive/njësive bashkiake/komunave dhe Drejtoria e Përgjithshme e Policisë së Shtetit.
7. Ngarkohet Zëvendësministri i Brendshëm për monitorimin e zbatimit të këtij udhëzimi.
8. Ky udhëzim hyn në fuqi menjëherë dhe botohet në Fletoren Zyrtare.

